A Udin al rive “Giona”, il circuit des “Città in gioco”
Pubblicato da Redazione il 27/4/10 • nelle categorie Dut par Furlan,L'Altra Stampa
L’incuintri al è in program martars ai 27 di Avrîl aes 17.30 a palaç D’Aronco
La associazion des citâts in zûc si da adun in viste de costituzion des taulis regjonâls di confront su lis tematichis leadis ae ativitât ludiche
Publicât: 27|04|2010
Di: Udinè e-magazine del Comune di Udine
Il zûc tant che strument par miorâ la cualitât de vite. E je cheste la grande sfide di “Giona”, la associazion taliane des “Città in gioco”, che martars ai 27 di Avrîl aes 17.30 a palaç D’Aronco si darà adun in viste de costituzion des taulis regjonâls di confront su lis tematichis relativis ae ativitât ludiche.
“La associazion e je daûr a inviâ un confront cun ducj i ents e lis associazions impegnadis inte promozion dal dirit al zûc – al dîs il sindic Furio Honsell, che Dicembar passât a Turin al è stât elet president dal circuit talian –. Al covente pontâ a potenziâ iniziativis e moments che a favorissin la socialitât di fruts, fameis e grancj, la creativitât e la sensibilitât sientifiche. Il nestri obietîf al è chel di rivâ a fâ une ludoteche permanente che e puedi judâ ancje a realizâ e a coordenâ i avigniments cun caratar ludic su dut il teritori dal ambit udinês”.
Dilunc dal incuintri di martars si frontaran ancje i temis de promozion de Zornade mondiâl dal zûc, in program a Mai, e dal inviament di un confront cu la aministrazion regjonâl par fâ partî e sostignî politichis di promozion dal dirit al zûc. L’incuintri, realizât in colaborazion cun “Ali per Giocare” (associazion taliane dai ludobus e des ludotechis) e cul patrocini de Anci dal Friûl – VJ, al è indreçât a ducj i sogjets che si interessin di iniziativis e ativitâts ludichis. Par resons di organizazion e covente confermade la partecipazion al ufici Ludobus dal Comun (tel. 0432 271677-746, fax 0432 271687, pueste eletroniche paolo.munini@comune.udine.it).
Il circuit, che al cjape dentri 20 fra citâts e provinciis in dute Italie, si propon di valorizâ il zûc, i percors e i avigniments ludics, lis ocasions di studi e di ricercje, la costituzion e il disvilup di progjets di ponte intal setôr des ludotechis e dai centris di zûc e di coordenâ lis aministrazions che a àn sielt di invistî su chê risorse tant preziose che al è il zûc. Par fâlu al promôf iniziativis, progjets e avigniments dedicâts ae tutele de cualitât dal zûc e des risorsis ludichis culturâls. Un progjet che il Comun di Udin i ten une vore. Par chest, fin des liniis programatichis, il sindic Honsell al à previodût di potenziâ i servizis dal Ludobus e de Ludoteche. Ogni an il Ludobus al fâs plui o mancul 70 intervents e al cjape tes sôs ativitâts plui di 6 mil tra fruts, fantats e grancj. Fra lis iniziativis organizadis a Udin de aministrazion comunâl a son stadis la ludoteche tal marcjât dal pes doi Istâts indaûr, la fieste dal “Pi grêc” in place Sant Jacum la Vierte passade, il decenâl dal Ludobus a Otubar e la viertidure straordenarie de ludoteche in sale Ajace pe fieste internazionâl dai dirits dai fruts a Novembar.
No related posts.
Articoli correlati elaborati dal plugin Yet Another Related Posts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn